JKN ดึง “กรุงไทย ซีมิโก้” นั่ง Underwriter ขายหุ้นกู้ 400 ลบ. จองซื้อ 21-23 ก.ค.นี้
JKN ดึง “กรุงไทย ซีมิโก้” นั่ง Underwriter ขายหุ้นกู้ 400 ลบ. จองซื้อ 21-23 ก.ค.นี้
13 ก.ค. 2563

ม.ล.ทองมกุฎ ทองใหญ่ ประธานเจ้าหน้าที่บริหาร บริษัทหลักทรัพย์ กรุงไทย ซีมิโก้ จำกัด (KTZ) เปิดเผยว่า บริษัทได้รับการแต่งตั้งเป็นผู้จัดการการจัดจำหน่าย (Lead Underwriter) หุ้นกู้ของ บริษัท เจเคเอ็น โกลบอล มีเดีย จำกัด (มหาชน) หรือ JKN ครั้งที่ 1/2563 มูลค่าเสนอขายไม่เกิน 400 ล้านบาท เป็นหุ้นกู้ชนิดระบุชื่อผู้ถือ มีผู้แทนผู้ถือหุ้นกู้ ประเภทไม่ด้อยสิทธิและไม่มีประกัน
โดยเสนอขายขั้นต่ำที่ 1 แสนบาท ให้อัตราดอกเบี้ยที่ 6.60% ต่อปี และมีอายุ 2 ปี 9 เดือน หรือ ครบกำหนดไถ่ถอน ในปี 2566 สำหรับเสนอขายให้แก่ นักลงทุนสถาบันและนักลงทุนรายใหญ่ ซึ่งจะเปิดให้จองซื้อในช่วงระหว่างวันที่ 21 – 23 กรกฎาคม นี้”
“สำหรับการออกหุ้นกู้ในครั้งนี้ ทาง JKN มีวัตถุประสงค์ ต้องการนำเงินที่ได้จากการจำหน่ายหุ้นกู้ ไปใช้เป็นเงินทุนหมุนเวียนในการดำเนินงานและใช้เพื่อการลงทุนในธุรกิจที่ดำเนินการอยู่ในปัจจุบัน ซึ่งคาดว่าจะนำเงินที่ได้จากการเสนอขายหุ้นกู้ในครั้งนี้ทั้งจำนวน ไปใช้สำหรับการดำเนินการดังกล่าวภายในปี 2563 นี้” ม.ล.ทองมกุฎ กล่าวเพิ่ม
ทั้งนี้ JKN เป็นผู้นำด้านการนำเข้าและจำหน่ายลิขสิทธิ์คอนเทนต์จากทั่วโลก อีกทั้งดำเนินธุรกิจผลิตรายการข่าวเกี่ยวกับเศรษฐกิจภายใต้ชื่อ JKN-CNBC ซึ่งเริ่มออกอากาศตั้งแต่เดือนกรกฎาคม 2562 ผ่านทางสถานีโทรทัศน์ในระบบดิจิทัลและสื่อออนไลน์ จากข้อมูล ณ วันที่ 13 กรกฎาคม 2563 JKN มีมูลค่าตลาด ในตลาดหลักทรัพย์แห่งประเทศไทย อยู่ที่ 3,705.74 ล้านบาท โดยในไตรมาส 1/2563 มีกำไรสุทธิที่ 95.26 ล้านบาท และ ปี 2562 มีกำไรสุทธิ ที่ 252.81 ล้านบาท